《赋耕隐》
明代·袁凯

维古四民，次二曰农。
虽及我私，岂忘于公。
沮溺之徒，始为隐沦。
滔滔不归，乃洁其身。
温温黄生，在彼原畛。
既耕既芸，遂名为隐。
其隐维何，无与于世。
左釐右粥，聊以卒岁。
人亦有言，可仕则仕。
苟非其时，进退由己。
嗟嗟众人，不惟其危。
朝趋夕奔，终蹈祸机。
惟生之为，彼善于斯。
悠悠我心，乐且无灾。

作者简介：袁凯，生卒年不详，字景文，号海叟，明初诗人，以《白燕》一诗负盛名，人称袁白燕。松江华亭（今上海市松江县）人，洪武三年（1370）任监察御史，后因事为朱元璋所不满，伪装疯癫，以病免职回家，终“以寿终”。著有《海叟集》4卷。